હા, કેટલીક સકારાત્મક બાબતોની નોંધ અહીંયા સ્વપ્રશંસા માટે નહીં, પરંતુ વાચકના મૂલ્યાંકન માટે ઉપયોગી થાય, તે હેતુથી કરવાનું મને ગમશે. મને જ્યારે ‘ગુજરાત’ સામયિકની જવાબદારી સોંપવામાં આવી ત્યારે મારી સમક્ષ પડકારો પણ હતા. એક તો જ્યારે રાજ્ય સરકારનું પ્રકાશન હોય અને સરકાર વતી કોઈ વાત કહેવાની હો, ત્યારે હું મારા અંગત મંતવ્યોને તદ્દન સ્વતંત્ર રીતે દાખવું તે યોગ્ય ન ગણાય. બીજું, સરકારી તંત્ર અને કાર્યસ્વતંત્રતા વચ્ચે કેવો સંબંધ હોય, તે સમજી શકાય તેવી વાત છે. ત્રીજું, રાજકીય ફલક પર ગુજારતવિરોધીઓ તે સમયે ખાસ્સા સક્રિય હતા. રાષ્ટ્રીસ્તરે માધ્યમોની ચર્ચાનું કેન્દ્ર પણ ગુજરાતની રાજ્ય સરકાર અને ખાસ કરીને મુખ્યમંત્રી નરેન્દ્ર મોદી જ હતા. ચોથું, સામાન્ય માન્યતા એવી છે કે, લોકોસરકારની વાતમાં બહુ વિશ્વાસ નથી કરતા હોતા. હું આ માન્યતા સાથે પ્રથમથી જ સંમત નહોતો. આવા સમયે આવી મર્યાદાઓ વચ્ચે પણ સામયિકને ‘સરકારી’માંથી ‘અસરકારી’ બનાવવાના પડકારરૂપ કાર્ય માટે મારામાં જે રીતે મુખ્યમંત્રી શ્રી નરેન્દ્ર મોદી દ્વારા વિશ્વાસ મુકાયેલો અને ઘણે અંશે જે કાર્યસ્વતંત્રતા મળેલી, તેનાથી પરિણામલક્ષી કાર્ય માટેની મારી શ્રદ્ધા, ઉત્સાહ અને લોકકલ્યાણની ભાવનાને બળ મળેલું. મને મળેલી તકનો શ્રેષ્ઠ ઉપયોગ કરવા મેં મહ્ત્તમ સંન્નિષ્ઠ પ્રયાસો કરેલા. હું એક સરસ ટીમ બનાવી શક્યો અને સંતોષજનક કાર્ય કરી શક્યો, તેનો મને આનંદ છે.